酬程嘉定楊漢州見和  其三
作者：洪咨夔
朝代：宋

paragraphs: 楊侯坐方丈，手轉大法輪。
程侯客西堂，機鋒圓而神。
兩峰峙寒玉，出語驚天人。
如彼水中月，可望不可親。
春從鴈橋別，幾見半破新。
魁磊孰與吐，欲就重華陳。
攬茝貫薜荔，初服修吾真。
木蘭飲朝露，洗盡胸中塵。
誦君明月詩，逸氣凌玉晨。
可能坐天祿，辛苦著劇秦。